Απάντηση Μητρόπουλου στην αρχική λύση Μαχαίρα.
Θρασύβουλε καλημέρα,
Διάβασα το κείμενο του αρχείου που έχεις ανεβάσει στη σελίδα 5 (κάτω) των σχολίων της ανάρτησης (με όνομα «Έγγραφο α.doc») και έχω μερικές ερωτήσεις:
 
1) Ο όρος «μηχανική ενέργεια ταλάντωσης», ή και πιο απλά «ενέργεια ταλάντωσης» (ή «...σώματος που κάνει ΑΑΤ», δεν θα τα χαλάσουμε σ’ αυτό), τι ακριβώς δηλώνει για σένα;
 
α) Περιγράφει τη μηχανική ενέργεια ως άθροισμα Ε=Κ+U1+U2+..., όπου U1, U2, ... οι όροι δυναμικής ενέργειας, ως προς οποιοδήποτε επιλεγμένο κοινό και σταθερό σημείο αναφοράς, εξαιτίας τις δράσης κάθε μιας από τις συντηρητικές δυνάμεις που ασκούνται στο σώμα;
 
β) Το σημείο αυτό πρέπει να είναι κοινό και σταθερό για όλες τις δυνάμεις;
 
γ) Μπορεί να είναι διαφορετικό αλλά σταθερό για κάθε δύναμη;
(Απ’ ότι διάβασα πάντως στο κείμενό σου,  γράφεις ότι «είναι καλό να θεωρούμε κοινό σημείο αναφοράς ...», υποθέτω επομένως ότι το γράφεις σαν προτροπή και όχι σαν προϋπόθεση.)
 
δ) Μήπως δεν πρόκειται για ένα οποιοδήποτε σημείο αναφοράς, αλλά για τη θέση ισορροπίας της συγκεκριμένης ΑΑΤ; Μήπως ισχύει δηλαδή:
U1,Σ +U2,Σ +... = W1(Σ→ΘΙ) + W2(Σ→ΘΙ) +... = WΣF(Σ→ΘΙ) = ½∙D∙x²
 
ε) Κάτι άλλο;
 
Αν συμφωνείς με το (δ), συνεχίζουμε πιο κάτω.
 
Αν  όχι, τότε πιστεύεις πως δεν είναι σωστή η θέση ότι:
«Η μηχανική ενέργεια ταλάντωσης είναι ίση με την ενέργεια που πρέπει να προσφέρουμε για να εκτρέψουμε το ακίνητο αρχικά σώμα από τη ΘΙ και να το πάμε στην ακραία θέση της ΑΑΤ που θα εκτελέσει αν το αφήσουμε στη συνέχεια ελεύθερο»;
Όταν μιλάς για τη δυναμική ενέργεια ταλάντωσης στους μαθητές, δεν αποδεικνύεις ότι είναι πάντα ½∙D∙x² όπου x η απομάκρυνση του ταλαντούμενου σώματος;
 
2) Στο κείμενό σου, στον «β΄ τρόπο», υπολογίζεις τη δυναμική ενέργεια λόγω του ελατηρίουk1, με σημείο αναφοράς τη ΘΙ2 (της 2ης ταλάντωσης, που θα αρχίσει να εκτελείται μετά την κρούση. Βέβαια, μέχρι την κρούση δεν υφίσταται καν ο 2ος ταλαντωτής).
 
Δικαίωμά σου ασφαλώς να επιλέξεις όποιο σημείο αναφοράς θέλεις. Η σχέση που βγάζεις είναι:
U1πριν = k1∙Δℓ1∙|Δℓ2| + ½∙ k1∙Δℓ2²
η οποία εκφράζει (ως όφειλε) το έργο της τάσης του ελατηρίου αυτού, από το σημείο κρούσης μέχρι τη ΘΙ2.
 
Στη συνέχεια όμως ονομάζεις την ενέργεια αυτή «δυναμική ενέργεια της αρχικής ταλάντωσης της m1» !
(Για την ακρίβεια, προσθέτεις και την κινητική ενέργεια πριν από την κρούση και ονομάζεις το άθροισμα «ενέργεια ταλάντωσης της m1 πριν την κρούση».)
 
Μα η δυναμική ενέργεια μιας ταλάντωσης δεν υπολογίζεται με σημείο αναφοράς τη ΘΙ της συγκεκριμένης ταλάντωσης; Στη συγκεκριμένη ταλάντωση, η ΘΙ2 είναι θέση ισορροπίας ή η ΘΙ1;
Δεν ισχύει εδώ ότι U = ½∙ D∙x² = ½∙ k1∙(Δℓ1+Δℓ2)² ;
 
Ο μαθητής που έθεσε το ερώτημα, αυτό δεν είχε στο μυαλό του;
Με ποιό τρόπο του αναδεικνύεις το γεγονός ότι δεν μπορείς να χρησιμοποιήσεις στην ίδια σχέση μηχανικές ενέργειες υπολογισμένες ως προς δύο διαφορετικά σημεία αναφοράς (τα ΘΙ1 και ΘΙ2), διότι υπάρχει διαφορά μηχανικής ενέργειας ανάμεσα στα δύο αυτά σημεία;
Με το να του πεις «ξέχασε όσα έμαθες ως τώρα για την ενέργεια ταλάντωσης, εδώ θα την υπολογίσουμε αλλιώς για να ... βγει σωστό αποτέλεσμα»;
 
Αν παρατηρήσεις το αποτέλεσμα που βγάζεις μετά τις πράξεις για την αρχική συνολική δυναμική ενέργεια, αφού δηλαδή προσθέσεις και την αρχική δυναμική ενέργεια λόγω του 2ου ελατηρίου (U2πριν = k2∙Δℓ2∙|Δℓ2| + ½∙ k2∙Δℓ2²), είναι:
 
UΟΛ,πριν = ½∙(k1+k2)∙Δℓ2²
 
Το ίδιο δηλαδή που βρίσκεις και για την ενέργεια της ταλάντωσης μετά την κρούση:
 
UΟΛ,μετά = ½∙(k1+k2)∙Δℓ2²
 
Τί έκανες δηλαδή; Υπολόγισες δυο φορές τη δυναμική ενέργεια της 2ης ταλάντωσης, στο σημείο κρούσης; Λογικό και αναμενόμενο είναι, αφού και στις δύο περιπτώσεις χρησιμοποίησες ως σημείο αναφοράς τη ΘΙ2 !
 
Πράγματι, οι όροι U1πριν και U2πριν που υπολόγισες είναι στην ουσία η συνεισφορά του κάθε ελατηρίου στη δυναμική ενέργεια της νέας ταλάντωσης (στο σημείο κρούσης).
 
Και η σχέση:
ΕΟΛ,πριν = ΕΟΛ,μετά + Q → ½∙m1∙υπριν² + UΟΛ,πριν = ½∙(m1+m2)∙υμετά² + UΟΛ,μετά + Q
 
δεν είναι παρά η:
Κπριν = Κμετά + Q
 
Με ποιο τρόπο όμως ξεκαθάρισε ο μαθητής το συσχετισμό (ή μη) των ενεργειών των δύο ταλαντώσεων; Πού είναι η ενέργεια της 1ης ταλάντωσης (ως προς τη ΘΙ1), για την οποία αναρωτήθηκε ο μαθητής;
